《次韵方持叟见寄一首因悼后村》
宋代·林希逸

鹤发荒三径，溪干久赋归。人皆笑金帚，子尚记蓑衣。

笃学藏书富，工吟信笔挥。多情惭眷眷，入手觉辉辉。

鸾棘方娱侍，鹏程待奋飞。讲经融有帐，进酒贺无帏。

底是锋相拄，应怜带减围。新知虽可乐，故友渐俱非。

忽忽缠悲绪，茫茫恨化机。何时吊乌石，有泪湿渔矶。

此老真基杖，遗文半掖扉。苏梅今孰是，谁复识邻几。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。